text: Efterlysning af 14-årig dreng
  29 marts 2016 kl. 12.04
  Sydøstjyllands Politi efterlyser en 14-årig dreng, der ikke er kommet hjem efter påskeferie i Horsens. 
  Sydøstjyllands Politi beder folk i Horsens og Vejle være særligt opmærksomme på en 14-årig dreng med grønlandsk udseende, cirka 168 cm høj og spinkel af bygning. 
  Drengen bor til daglig hos sin plejefamilie i Mariager, men i påsken var han på besøg hos sin mor i Horsens. Han skulle med toget tilbage til Mariager mandag aften, men han dukkede aldrig op.
  - Der er ikke en trussel mod hans person udefra, og han er heller ikke selvmordstruet. Han er derimod træt af at gå i skole, og da det kan være svært at starte i skole efter en ferie, kan det være årsagen til, at han ikke er dukket op, men måske har valgt at overnatte hos en kammerat, siger Svend Pedersen, vagtchef hos Sydøstjyllands Politi, til TV SYD.
  Har du informationer om drengen kan politiet kontaktes på 114.
  Sydøstjyllands Politi oplyser torsdag, at drengen er fundet, og han er i god behold.
  